Tusa ujakam judío apuri ainasha Jesús ayamtai tsawan aig,
pegker amajkartusai tusar maawartasa eaina.
Turasha Jesús nitan chicharuk:
“Wina aparsha yamai tsawanta ju tsawantincha pegkernak iwainak takasu asamtai,
wisha turusnak takajai”,
tusa tinaiti.
Nuna takai judío apuri ainaka,
ayamtai tsawantinka takantsashti timaunmag pegker amajsasha,
nuiyasha wika Yuusjai metek takajai,
tura wina aparka Yuusaiti,
tusasha tau asamtai maattsa nu senchi wakeruina.
Nu imatruinam Jesús chichaak:
“Nekas tajarme,
wika Yuusa uchiri asan,
wii wakeramunka takamaitsujai,
ashi wina apar takámun wainaj nunak takamainaitjai,
wina Apar wakeramuka nuwaiti.
Nunaka wina apar anentu asa,
eme anentas iisarti turutu asa,
wainchatai ainan ju nukap iwainturmaktatrume.
Wina aparka shuar jakauncha inanki ataksha pujutan susa apujna imanu asamtai,
wisha wii wakeramurnaka pujutan suajai.
Aparka ju uwemrati,
tura juka uwemrashti tusagka shuarnaka etegkrashtinaiti,
nunaka ame turata,
tusa wina ashi surusuiti.
Tura asa wina anturtin aina turutmasag amincha emematramiarti,
tusa ashi winak surusuiti.
Turuta asamtai wina anturtuinachuka apar wina akuptukua nunasha anturainatsui.
Nekas tajarme,
wii juna tajarum nuna nekaspapita tusa antauka,
wina akuptukua nunasha nekas niimpapi akupkauwaita tauka,
pujut tuke atina nuna jukiartinaiti.
Tumak ni waitat juaku waitmaintrinka ikuak pujut tuke atina nuna jukiar pujusartinaiti.
Nekas tajarme junasha:
Shuar yamai tsawanta jui iwáku pujuinasha wakaninka jakau ainawai,
turasha Yuusa uchiriyaitaj nuna winakun untsummaunka paan antukartin ainawai.
Tuma asamtai yamaiya jui winak umirtu pujuinaka tuke pujusartin ainawai.
Wina Aparka tuke pujutnaiti,
iman asa nigkisha pujutnaka chikichnasha suawai.
Ni imam asa,
wii nina uchiri asamtai,
chikichnasha pujutan susati tusa senchirin surusuiti.
Turusag shuarnum wii akina asamtai,
ameka shuar ainasha yáki uwemmain aina nu etegkrata,
tusa tu chichartukmiayi.
Juna wii tajarum juka enentai jearchamnau enentaimtirpa.
Tura shuar jina aina wii untsuam antukar,
aneantartata nuka,
tsawan jeatnaiti.
Shuar pegkeran takasu ainaka pujut tuke atina nuna jukiartasa nantartin ainawai.
Antsu shuar tunaun takasu ainaka waittan jukiartasa nantartin ainawai”.
“Wika wii wakeramunka takamaitsujai.
Antsu wina apar turata turutmaunak turusnak etegkartajai,
wii etegkartamua nuka nekas pegkeraiti.
Wii wakeramunka takastasan wakeratsjai,
wina Apar akuptuku wakeramunak takajai.
Antsu wiki pachimasan etsertumakaigka,
aantar tawai turutmainaitrume.
Turasha chikich wina pachitas shir etserturmain awai,
nuka Juan imakratna nuwaiti.
Nunaka wika shir nekajai,
ni wina pachitas etsereak shir nekamtikrammain ainarme.
Atum wina nekarattsarum shuar aina Juan akuptukuitrume,
turam ni atum akupkamun ujakua nuka nekasaiti.
Wika shuar wina pachitas etserturkarti tusanka wakerichuitjai,
tumau aig atumsha Juan timau nekaspapita tusarum uwemramnuram tau asan tajai.
Juanka ji ekeemakam keak tsaaptin amajna numamtinak ajakuiti.
Tuma asamtai ujumak tsawantaik atumsha wakerusrum Yuusa chichame nekasa nuna etserkai ni tsaaptintrigka shir ane jakuitrume.
Juan etseru jakmauwa nu wina iwaintawai,
turasha nu nagkamas wii takasmau iwaintawai.
Wii takaj nunasha wina Apar turata turutmauwa nunak takajai,
nu wina apar akuptukua nunaka nekamtikramrume.
Nuiyasha wina apar,
wina jui akuptukua nusha,
wina pachitas shir etserturui.
Antsu atumka ni chichamurigka anturchau,
tura wainchau ainarme.
Turasha atumka nekas Yuus akupkamuapita turutchau asaakrumin ni chichamea nuka atumnaka pegke atsurtamrume.
Atumka Yuusa chichame aarmauwa nu shir kuitamsarum aujrum nuiya pujutan jukitjai tarume,
turasha nu aarmauwa nuigka wina pachitas chichaawai.
Tumaig atumka wini winirum pujut tuke atina nu jutaka nakitarme.
Turasha wika shuar aina wina emematriarti tusanka wakeratsjai.
Wika atum enentaimmaunka,
tura Yuus aneatsrum nunasha nekajrume.
Wina apar akuptuku asamtai juigka taawaitjai,
tumau aig atumka wina nakitrarme.
Wina turutayatrum antsu chikich nigki nagkami,
akupeachmau winau ima shir anentsarum juinarme.
Atumka atumek eme anennaiyakrum,
Yuus atumin enentaimturma nuka pachiatsrume.
¿Aniatirmesha itursarmek wina chichamrusha nekaspapita titarme?
Atumka nina apari ujatramak makurmattaji,
tusarmeka enentaimturirpa wika makumaitsujrume.
Atumin makurmatnuka Moisésaiti.
Atumka Moisés chicham aarmau aujrum nuka uwemrattsarum aujrume.
Moisés wina pachitas Yuus akupkatnaiti tusa aaruiti.
Moisés aarmauwa nusha nekaspapita takurmeka,
winasha nekaspapita turutmain ainarme.
Turasha chicham umiktinan Moisés aarmauwa nu nekaspapita tachautirmesha ¿itursarmek wina chichamrusha nekaspapita titarme?”
tusa tinaiti.